Hidrogéntechnológiai Innovációs Díj pályázat indul

A Magyar Hidrogéntechnológiai Szövetség a HUN-REN Magyar Kutatási Hálózattal együttműködve Hidrogéntechnológiai Innovációs Díj pályázatot hirdet.

A pályázat célja minden olyan tudományos és kutatási eredmény, illetve innovatív megoldás támogatása, amelyek a hidrogéntechnológia újszerű alkalmazását célozzák az energetikában, a közlekedésben, az építőiparban, az agráriumban vagy a nehéziparban. A benyújtott pályamunkáknak szellemi alkotásnak kell minősülniük, és üzleti szempontból is hasznosíthatóknak kell lenniük.

A díj elbírálásában előnyt élveznek azok a zöld átmenethez kapcsolódó innovatív megoldások, amelyek hozzájárulnak az üvegházhatású gázok kibocsájtásának csökkentéséhez a technológiai és ipari folyamatokban, valamint növelik az energetikai rendszerek hidrogéntechnológiai alkalmazási lehetőségeit.

A Magyar Hidrogéntechnológiai Szövetség egyik kiemelt feladata, hogy támogassa a hazai hidrogén ökoszisztéma fejlesztését, technológiai inputok, beruházási és pályázati lehetőségek felmutatásával – emelte ki a pályázat kapcsán Lepsényi István, a szövetség elnöke. Hozzátette, ennek a feladatnak része a most megjelent pályázat és a 2025-ös évben Japánba és Kanadába tervezett nemzetközi szakmai utak.

Jakab Roland, a HUN-REN Magyar Kutatási Hálózat vezérigazgatója hangsúlyozta, hogy a HUN-REN elkötelezett a hazai tudományos és innovációs ökoszisztéma fejlesztése mellett, különös figyelmet fordítva a fenntartható gazdaság és az ipari-technológiai fejlődés szempontjából kulcsfontosságú területekre. A HUN-REN a Hidrogéntechnológiai Innovációs Díj meghirdetésével azon kutatók és fejlesztők munkáját kívánja elismerni és támogatni, akik tudományos és mérnöki megoldásaikkal elősegítik a hidrogén szélesebb körű és hatékonyabb alkalmazását. A pályázat célja, hogy ösztönözze a fiatal szakembereket és kutatókat innovatív ötleteik gyakorlati megvalósítására, előmozdítsa a kutatási eredmények ipari hasznosítását, és lehetőséget biztosítson a legígéretesebb magyar fejlesztések nemzetközi bemutatására.

A pályázat fődíja az Osakai Világkiállításra történő kiutazás teljes költségének biztosítása és a találmány világkiállításon történő bemutatása. A nyertes pályázók kiutazását a MOL is 600 ezer forinttal támogatja. Ez kivételes alkalmat teremt a kapcsolatok kiépítésére globális szakmai, befektetői és értékesítési partnerekkel.

A pályázatok elbírálását az energiaitudomány elismert szakemberei és a hidrogéntechnológia vezető tudományos műhelyeinek képviselői végzik.

A nyertes pályázók számára a Magyar Hidrogéntechnológiai Szövetség hazai befektetői eseményt szervez, amelyen a feltalálók bemutathatják innovációjukat a Szövetség tagságát alkotó közel 100 nagyvállalatnak, intézményeknek, valamint kis- és középvállalkozásoknak. A Szövetség célja, a legéletképesebb újítások és találmányok mielőbbi gazdasági hasznosítása.

A pályázatot természetes személyek adhatják be, pályázatonként egy fő. Amennyiben a pályamű több személy – egy alkotóközösség, kutatócsoport vagy vállalkozás – közös munkája, abban az esetben csatolni kell az alkotóközösség teljes körű felhatalmazását a csoport és a találmány képviseletére, a díj átvételére és a találmány promóciójára a díjjal kapcsolatosan.

A részletes pályázati felhívás letölthető és megtekinthető a Magyar Hidrogéntechnológiai Szövetség honlapján: https://hh2.hu/hidrogentechnologiai-innovacios-dij/

Szellemi alkotásnak minősül az az alkotás, ötlet, amely alkalmas lehet arra, hogy szellemitulajdon-védelem (szabadalom, használatiminta-, formatervezésiminta-, növényfajta- vagy topográfiaoltalom, know-how) tárgyát képezze.

Sajtókapcsolat:

* Torda Júlia, kommunikációs vezető
* kommunikacio@hun-ren.hu

Eredeti tartalom: HUN-REN Magyar Kutatási Hálózat

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=20156